Els joves i adults també tenen el seu espai de diversió en Burjajove
2025-07-24

Burjajove no és solament un joc de xiquets. L’Institut Municipal de Cultura i Joventut de Burjassot també ha pensat en els joves i adults que volen gaudir d’aquests dies de descans nadalenc amb activitats d’oci i temps lliure diferent i gratuït. Per açò, ha tornat a programar #BurjaJO_VEN 2016, amb una programació d’oci nocturn per a majors de 14 anys, per a les nits del 2, 3 i 4 de gener.

Situades sempre en la Casa de Cultura, les nits de #BurjaJO_VEN començaran, a partir de les 22h, amb les XBOX ONE preparades per a tirar fum en l’Espai Tic, jocs recreatius de tot tipus en la Plaça de la Casa de Cultura i activitats multiaventura en la Pinada.

Com a programació especial, tota ella gratuïta, el dia 2 de gener, a prop de la mitjanit, a les 23:59h, arribarà l’humor al Saló d’Actes de la Casa de Cultura, de la mà de Jesús Manzano. Actor, còmic i també col·laborador i guionista en diferents espais radiofònics i televisius com El Hormiguero, el valencià arribarà amb un monòleg baix el braç per a fer riure als presents.

El 3 de gener, després del temps per a les X BOX i els jocs recreatius i també acariciant la mitjanit, a les 23:59, un espectacle d’amor, humor i circ tindrà lloc en la Plaça de la Casa de Cultura, amb el showman Eddy Eighty (Gonzalo Santamaría) que arriba per a presentar l’espectacle “The power of the 80’s”. Es tracta d’un xou en el qual el seu director orquestra tot un embull al ritme dels grans clàssics dels 80, amanit amb nombres de circ, humor i participació per part dels presents.

L’última nit de #BurjaJO_VEN 2016, el 4 de gener, començarà a so de bombo i platerets, concretament amb el ritme que marcarà Greengos Batukada. Serà a les 22h, en la Plaça de la Casa de Cultura. A continuació, amb l’ambient calentet, arribarà l’última cita clàssica del #BurjaJo_VEN, el Polvoró’n’rock que, enguany, pujarà a l’escenari als grups locals Extravidos i Skatuttipresto. A força de rock’n’roll i fins a la 1 h de la matinada, el Polvoró’n’rock posarà el punt i final a aquests tres dies d’oci nocturn, jove i nadalenc a Burjassot.